Stabæk er sikret medaljer i årets serie og er i så tett dialog med et par andre trener-kandidater enn Bob Bradley at de har begynt å snakke økonomiske betingelser med dem.

– Vi er helt nede i to kandidater nå – og så Bob. Og vi har begynt å teste ut hvilken økonomi som ligger hos de andre kandidatene. Det ser spennende ut. Så er det alltid noen spørsmålstegn på veien om vi lykkes med det vi ønsker. Men jeg er 100 prosent sikker på at vi får en god trener på plass, sier sportslig leder i Stabæk, Inge André Olsen.

Lørdag skrev danske BT at Bob Bradley er enig med franske Le Havre om en kontrakt på ett og et halvt år.

– Ingen kommentar, svarte Bradley.

Etter søndagens kamp mot Start ville Bradley heller ikke bekrefte at informasjonen stemmer.

– I kveld handler det ikke om meg! Det handler om laget og medaljer, skrålte amerikaneren, som var et eneste stort smil etter at Stabæk sikret medaljer med 3-2-seier over Start.

– Vi har klart noe som ingen i Norge hadde forutsett.

På spørsmål om han hadde trodd at han skulle klare å utrette noe i nærheten av det Stabæk har gjort i år, svarer han.

– Vi hadde tro på at vi skulle bli et godt lag. Da vil vi se hvor langt vi kan gå. Nå skal vi fortsette å jobbe for å se om vi kan ta sølvet.

– Ikke vi som styrer

Inge André Olsen sier han ikke kan bekrefte informasjonen.

– Det må du spørre Bob om. Det er ikke så mye annet jeg kan si enn at vi håper at Bob skal komme seg videre på et tidspunkt. Det er ikke vi som styrer timingen på det. Etter de to siste kampene denne sesongen kan han gjøre hva han vil. I den forbindelse har vi hatt Bob som trenerkandidat også fremover. De neste uker og dager vil vise hvem som blir Stabæk-trener. Jeg kan ikke bekrefte at det som ryktes stemmer. Vi har jobbet knallhardt med Bob og har veldig gode kandidater vi har samtaler med, sier Stabæks sportslige leder og fastslår at utgangspunktet er at Bradley blir i Stabæk i alle fall til eliteserien er ferdigspilt mot Bodø/Glimt neste helg.

– Så sant det ikke kommer en klubb og kjøper ham fri.